แอสเซท พลัสขาย2กองทุนจ่าย3-3.3%ต่อปี
บลจ.แอสเซท พลัส เปิดขายและรับซื้อคืนรอบใหม่ 2 กองทุน ลงทุนในพันธบัตรรัฐบาล ตราสารหนี้ไทยและต่างประเทศ
13 มี.ค. 2555

บลจ.แอสเซท พลัส เปิดขายและรับซื้อคืนรอบใหม่ 2 กองทุน ลงทุนในพันธบัตรรัฐบาล ตราสารหนี้ไทยและต่างประเทศ
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน  (บลจ.) แอสเซท พลัส กล่าวว่า ในวันที่ 14 มี.ค.นี้บริษัทเตรียมเปิดขายและรับซื้อคืนรอบใหม่ กองทุนเปิดแอสเซทพลัสแอ็คทีฟตราสารหนี้ 1 (ASP-ACFIXED1) ลงทุนในพันธบัตรรัฐบาล และตั๋วแลกเงินในประเทศอายุ 3 เดือน ผลตอบแทนประมาณ 3.00% ต่อปี 
สำหรับกองทุนเปิดแอสเซทพลัสทวีทรัพย์ 9 (ASP-TFIXED9) อายุ 6 เดือน ลงทุนในพันธบัตรรัฐบาล เงินฝากและตั๋วแลกเงินในประเทศและต่างประเทศ ผลตอบแทนประมาณ 3.30% ต่อปี เปิดขายและรับซื้อคืนรอบใหม่ในวันที่ 16 มี.ค.นี้
น.ส.จารุลักษ์ กล่าวว่า คาดว่าธนาคารแห่งประเทศไทย(ธปท.) อาจต้องนำปัจจัยทางเศรษฐกิจต่างๆ กลับมาทบทวนเพื่อปรับการเติบโตเศรษฐกิจของประเทศใหม่ให้สูงกว่าประมาณการปัจจุบันที่ระดับ 4.9% ซึ่งล่าสุดสภาพัฒน์คาดว่าเศรษฐกิจไทยปี 55 จะขยายตัวอยู่ที่ 5.5-6.5% โดยทิศทางการฟื้นตัวของเศรษฐกิจยังมีความเสี่ยงจากการชะลอตัวของเศรษฐกิจโลก ซึ่งจะกระทบต่อรายได้จากการส่งออกของประเทศ 
นอกจากนี้ความเสี่ยงจากอัตราเงินเฟ้อที่อาจจะเพิ่มขึ้นในช่วงครึ่งปีหลังจากปัจจุบันธปท.ประเมินเงินเฟ้อทั่วไปและเงินเฟ้อพื้นฐานอยู่ที่ระดับ 3.2% และ 2.2%  เนื่องจากราคาน้ำมันที่ปรับตัวเพิ่มขึ้นอย่างต่อเนื่อง ซึ่งจะส่งผลต่อต้นทุนค่าครองชีพของประชาชนในประเทศ